CELEX: 32019D1934
Language: mt
Date: 2019-03-18 00:00:00
Title: Deċiżjoni tal-Kunsill (UE) 2019/1934 tat-18 ta’ Marzu 2019 dwar l-iffirmar, f’isem l-Unjoni Ewropea u l-Istati Membri tagħha, tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra, sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea

22.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 301/1
               
            
         DEĊIŻJONI TAL-KUNSILL (UE) 2019/1934
         tat-18 ta’ Marzu 2019
         dwar l-iffirmar, f’isem l-Unjoni Ewropea u l-Istati Membri tagħha, tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra, sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 172, flimkien mal-Artikolu 218(5) tiegħu,
         Wara li kkunsidra l-Atti tal-Adeżjoni tar-Repubblika tal-Bulgarija u tar-Rumanija (1) u tar-Repubblika tal-Kroazja (2), u b’mod partikulari l-Artikolu 6(2) tagħhom,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra (3) (il-“Ftehim”) ġie ffirmat fid-9 ta’ Settembru 2006 (4) u daħal fis-seħħ fl-1 ta’ Lulju 2016 (5).
                  
               
                     (2)
                  
                  
                     Il-Bulgarija u r-Rumanija saru Stati Membri tal-Unjoni fl-1 ta’ Jannar 2007 u l-Kroazja saret Stat Membru tagħha fl-1 ta’ Lulju 2013.
                  
               
                     (3)
                  
                  
                     Skont l-Artikolu 6(2) tal-Atti tal-Adeżjoni tal-Bulgarija u r-Rumanija u tal-Kroazja, għandu jintlaħaq qbil dwar l-adeżjoni għall-Ftehim permezz ta’ protokoll għal dak il-Ftehim (il-“Protokoll”). Skont l-Artikolu 6(2) ta’ dawk l-Atti ta’ Adeżjoni, għandha tapplika proċedura ssimplifikata għal tali adeżjoni, li permezz tagħha għandu jiġi konkluż protokoll mill-Kunsill, li jaġixxi b’mod unanimu f’isem l-Istati Membri, u mill-pajjiż terz ikkonċernat.
                  
               
                     (4)
                  
                  
                     Fit-23 ta’ Ottubru 2006 u fl-14 ta’ Settembru 2012 il-Kunsill awtorizza lill-Kummissjoni tiftaħ in-negozjati mal-pajjiż terz ikkonċernat sabiex jiġu konklużi protokolli għall-ftehimiet internazzjonali konklużi mill-Unjoni u l-Istati Membri tagħha.
                  
               
                     (5)
                  
                  
                     In-negozjati mar-Repubblika tal-Korea ntemmu b’suċċess permezz ta’ skambju ta’ notes verbales.
                  
               
                     (6)
                  
                  
                     Jenħtieġ li l-Protokoll jiġi ffirmat,
                  
               ADOTTA DIN ID-DEĊIŻJONI:
         
            Artikolu 1
            L-iffirmar, f’isem l-Unjoni u l-Istati Membri tagħha, tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra, sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea huwa b’dan huwa awtorizzatsoġġett għall-konklużjoni tat-tali Protokoll (6).
         
         
            Artikolu 2
            Il-President tal-Kunsill huwa b’dan awtorizzat li jiddeżinja l-persuna jew persuni li jkollhom is-setgħa li jiffirmaw il-Protokoll f’isem l-Unjoni u l-Istati Membri tagħha.
         
         
            Artikolu 3
            Din id-Deċiżjoni għandha tidħol fis-seħħ fil-jum tal-adozzjoni tagħha.
         
         
            Magħmul fi Brussell, it-18 ta’ Marzu 2019.
            
               
                  Għall-Kunsill
               
               
                  Il-President
               
               P. DAEA
            
         
         
            (1)  Att dwar il-kondizzjonijiet tal-adeżjoni tar-Repubblika tal-Bulgarija u tar-Rumanija u l-aġġustamenti lit-Trattati li fuqhom hija stabbilita l-Unjoni Ewropea (ĠU L 157, 21.6.2005, p. 203).
         
            (2)  Att dwar il-kondizzjonijiet tal-adeżjoni tar-Repubblika tal-Kroazja u l-aġġustamenti għat-Trattat dwar l-Unjoni Ewropea, it-Trattat dwar il-Funzjonament tal-Unjoni Ewropea u t-Trattat li jistabbilixxi l-Komunità Ewropea tal-Enerġija Atomika (ĠU L 112, 24.4.2012, p. 21).
         
            (3)  ĠU L 288, 19.10.2006, p. 31.
         
            (4)  Id-Deċiżjoni tal-Kunsill 2006/700/KE tal-1 ta’ Settembru 2006 dwar l-iffirmar f’isem il-Komunità ta’ Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra (ĠU L 288, 19.10.2006, p. 30).
         
            (5)  Id-Deċiżjoni tal-Kunsill (UE) 2016/944 tas-6 ta’ Ġunju 2016 dwar il-konklużjoni tal-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra (ĠU L 157, 15.6.2016, p. 19).
         
            (6)  It-test tal-Protokoll ser jiġi ppubblikat flimkien mad-Deċiżjoni dwar il-konklużjoni tiegħu.